text: Lørdag morgen er mild, stille og diset
  24 marts 2018 kl. 05.55
  Udsigt til let frost i den kommende nat.
  Lørdag morgen er mild, stille og diset, og der er udsigt til en dag med stort set tørvejr og måske endda lidt sol ud på dagen. Det oplyser Meteorologisk Institut.
  Temperaturer ventes i løbet af dagen at nå op til mellem fire og ni graders varme, lavest ved Vadehavet. Vinden bliver svag til let mest omkring syd.
  Klokken 6.30 blev der målt 99 procent luftfugtighed ved instituttets målestationer ved Esbjerg, Rømø, Vojens og Sønderborg.
  I nat kan der forekomme lokalt let frost, når temperaturerne falder til mellem frysepunktet og to graders varme.
  Det bliver således ganske køligt, når man mellem klokken to og tre skal op og stille urene en time frem til sommertid.
  